ડિસ્ટ્રીબ્યુટર વહીદા રહેમાનના કુટુંબને મળ્યા અને વહીદા મુંબઈ સ્ક્રીન ટેસ્ટ આપવા જાય તે માટે સમજાવ્યા. વહીદાનું કુટુંબ ગુરુદત્તના નામથી અજાણ હોવાથી બહુ ઇચ્છા નહોતી, પણ પ્રારબ્ધમાં કંઈક બીજું જ લખાયું હતું. એક સ્ટુડિયોમાં વહીદા રહેમાનનું ફોટો શૂટ થયું અને પરિણામ આશાસ્પદ આવ્યું હોવું જોઈએ, કારણ કે બીજા જ દિવસે મા-દીકરીને કરાર સાઇન કરવાનું કહી દેવામાં આવ્યું. તેને યાદ કરતાં વહીદા કહે છે કે, ‘એ દિવસોમાં કલાકારો ફિલ્મ સ્ટુડિયો કે પ્રોડક્શન કંપની સાથે કરારથી બંધાયેલા રહેતા. અમારે ત્રણ ફિલ્મોનો કોન્ટ્રેક્ટ સાઇન કરવાનો રહેતો એ પત્યા બાદ અમે મુક્ત થઈ શકતાં. મારી પ્રથમ ફિલ્મના દિગ્દર્શક રાજ ખોસલાએ કહ્યું કે મને વહીદા રહેમાન નામ નહીં શોભે, કારણ કે મુસ્લિન નામ સરળતાથી સ્વીકારવામાં આવતાં નથી. મેં કહ્યું કે મારાં માતા-પિતાએ આપેલું નામ છે, જે મને ગમે છે અને હું બદલવાની નથી.’